Nǝ dǝmbari ɗiɗyal ka,
agbani pǝris andǝ akapana,
andǝ amalǝm Nggurcau mala Musa,
andǝ amǝɓashi kat,
à yì ear amur cau mwashat.
À ta bu Yesu,
à um nǝi aban Bilatus.
Bilatus ɗi Yesu ama,
“A nda murǝm mala amǝ Yahudi le?”
Yesu eari wi ama,
“E,
kǝ ndo a ne ka.”
Agbani pǝris yiu nǝ acau ɗàngɗáng amuri.
Pǝlǝa Bilatus nyare ɗi ama,
“A pa wu nǝ na kuno re?
Mana a wu nǝ na amur mǝnia yì acau ɗàngɗáng à kǝ nea a muro ka!”
Yesu nyare loasǝ kuni ɗǝm ɗang.
Gir nî pe Bilatus ndali.
A koya Lamsan Yalimuru ka,
Bilatus kǝ panzǝ pursǝna mwashat mǝnana aɓwana zǝmbǝa ace ka.
Ɓe pursǝna nakam lullǝi ama Barabbas,
à kùrrì acemǝnana yì andǝ aɓea amǝ'candǝmuru ka,
à wal lú a pwari zunggǝli mala la.
Ɓwabunda kutio aban Bilatus,
à yì zǝmbǝi wi ama,
ɓǝ̀ pak gir mǝnana pakkiyia wia ka.
Bilatus ɗiban ama,
“Wu earce mǝ panzǝa wun Murǝm mala amǝ Yahudi le?”
Yì ka,
sǝlǝna ama,
ace mwararǝu sǝ agbani pǝris yiu nǝ Yesu abani.
Sǝ agbani pǝris soakita ɓwapǝndǝa ama ɓǝa ne Bilatus ɓǝ̀ panzǝ Barabbas a kun Yesu.
Bilatus pǝlǝa ɗia ama,
“Sǝ mana ado mǝ pakki man yì ɓwa wu tunǝki ama murǝm mala amǝ Yahudi ka?”
A lo gǝu ama,
“Gballì a nggun-gangndi!”
Bilatus ɗia ama,
“Ace mana?
Ya cauɓikea na pak le?”
À nyare à loasǝ gia kǝrkǝr ama,
“Gballì a nggun-gangndi!”
Sǝ acemǝnana Bilatus earce ama nǝ̀ pwasǝ bumia ka,
pǝlǝa panzǝia wia Barabbas.
Tsǝa à kwak Yesu,
pǝlǝa pea asoje mala amǝ Roma ɓǝa kya gballì a nggun-gangndi.
Asoje um nǝ Yesu a palta a ban-mǝgule mala nggwamna,
pǝlǝa à yì rambǝ acili asoje kat.
À makki wi daura murǝm a rǝì,
à marǝ mbulan nǝ zwe,
à oasǝi wi a ɓamuri.
Pǝlǝa à tita tunǝki ama,
“Ɓǝ̀ rǝo pwalo,
murǝm mala amǝ Yahudi!”
À walki a ɓamuri nǝ gara.
À tapi ntara,
à kūndǝo amur ankunia kǝla à nda ban pe wi gulo.
Anzǝm mǝnana à pangŋǝni wi amǝnia yia agir oalban ngga,
à swár daura murǝm mana à oasǝi wi ka,
pǝlǝa à turi wi amale yì adaura.
Sǝ à pusǝì aban ká gballe.
Ɓe ɓwa Sayirin na ban kutio,
lullǝi ama Shiman,
tar a Alizanda andǝ Rufus,
pur nǝ muna-la aban yiu a nggeala.
Asoje ci púp ɓǝ̀ twal nggun-gangndi mala Yesu.
À warinǝ Yesu aban mǝnana à tunǝki ama Golgota,
ɓālǝi ama,
“Ban mǝnana nda kǝla nkpoula Ɓamuru” ka.
À pe wi mùr-anap mana à zurǝì andǝ mǝr ka ama ɓǝ̀ nu,
sǝ ginǝki.
Pǝlǝa à gballì amur nggun-gangndi.
À ko caca,
à gaki agir-nggurǝu male.
A bu-pwari tongno-nong-ine mala dǝmbari sǝ à gballì.
Cauɓikea mana à bangŋa ama pak ka,
à gilǝì a kuli amuri arǝ nggun-gangndi ama:
“MURƏM MALA AMƏ YAHUDI”
À gballì a tarǝia andǝ amǝ'ɓǝmbǝriban ɓari,
man a bui mǝli sǝ man a bui mǝnggare.
Aɓwana,
amǝgya kutio kǝ sanggì,
à kǝ piki muria,
à kǝ na ama,
“Kui!
We ɓwa mǝnana a nǝ arki Ndàmǝgule mala Ɓakuli,
sǝ a nǝ ɓe aɓa nongŋo tārú ka.
Sulǝî mur nggun-gangndi,
amsǝ ɓamuro!”
Ana gbal sǝ agbani pǝris andǝ amalǝm Nggurcau mala Musa,
à kǝ nakia rǝia akun oalban arǝ Yesu ama,
“Amsǝ aɓwana,
sǝ gandǝ amsǝ ɓamuri ɗang!
Ɓǝ̀ yì nda Kǝrǝsti,
Murǝm mala amǝ Isǝrayila ka,
ɓǝ̀ sulǝi mur nggun-gangndi adyan!
Ɓǝ̀ sǝm sǝni,
sǝ sǝm nǝ̀ paɓamur sǝm abani.”
Aɓwana mǝnana à gballia andǝia ka,
yia gbal ka à sanggì.
Lang pwari zǝkina ka,
pǝndǝa yi gir ban kat bwal bu-pwari tārú mala pwarikpǝra.
Nǝ bu-pwari tārú mala pwarikpǝra ka,
Yesu mǝn kuni bang ama,
“Eloi,
Eloi,
lama sabatani?”
Ɓālǝi ama,
“Ɓakuli mem,
Ɓakuli mem,
palang sǝ a turam nzǝmo?”
Lang aɓea aɓwana mana à cam abanì,
à oe ka,
à na ama,
“Wu oe,
nda ban tunǝki Iliya.”
Ɓe ɓwa ɓangŋa kya par soso aɓa mur-anap mǝhangŋe,
sǝ ci a kun tondong,
pǝlǝa lǝmndǝì Yesu ama ɓǝ̀ nu.
Pǝlǝa ɓwe bangŋa ama,
“Ɗeki,
sǝm nǝ̀ sǝni,
yakǝla Iliya nǝ̀ yiu nǝ̀ yia sulǝi.”
Yesu mak'zwalo bang-bang,
pǝlǝa yilǝmi puro.
Kara lagir mǝtangŋe mǝnana à kasǝna ban mǝfele nǝi,
mana aɓa Ndàmǝgule mala Ɓakuli ka,
san aɓalǝu ɓari,
twal a kuli yi zur a nzali.
Ɓwamǝgule mala asoje mǝnana came pǝlǝ ɓamǝsǝi nǝ ban Yesu ka,
lang ok ɓua mala Yesu,
sǝ sǝn wu male ka,
bangŋa ama,
“Ɓafo,
mǝnia yì ɓwa ka,
Muna mala Ɓakuli na!”
Aɓea amamǝna cam abanì zak,
à kǝ sǝnban.
Maryamu Ɓwa Magdala,
Maryamu nggea Jemis mǝkyauwe andǝ Yisǝfu,
sǝ Salomi à nda aɓalǝ amamǝne.
A Galili ka,
amǝnia yia amamǝna ka,
à nda à pakki Yesu gbasha ka.
Aɓea amamǝna mǝnana à yiu a tarǝia a Urǝshalima ka à ndakam gbal.
Agir mǝnia ka,
à yì pa a pwari Jumma,
mǝnana nda pwari gilǝrǝu ace pwari Sabbat,
pwari usǝlǝo ka,
nǝ pwarikpǝre.
Yisǝfu ɓwa Arimatiya,
mana nda aɓalǝ amǝkurcau mala amǝ Yahudi,
sǝ yì nǝ ɓamuri ka,
ndaban kundǝ yiu mala domurǝm mala Ɓakuli ka,
wario nǝ mǝsǝkang-kangŋa aban Bilatus,
kya zǝm lú Yesu.
Lang Bilatus ongŋǝna ama Yesu wuna ka,
gir nî pe wi ndali.
Pǝlǝa tunǝ ɓwamǝgule mala asoje ɗi ko Yesu wuna.
Lang ongŋǝna a kun ɓwamǝgule mala asoje ama Yesu wuna ka,
pǝlǝa pe Yisǝfu lú Yesu.
Yisǝfu pǝlǝa kúr anggurbyau tsǝkban,
yiu yi sulǝ lú,
marǝki nǝ anggurbyau,
sǝ ci a ɓembe mǝnana à tǝmi a bum tali ka.
Ramta tali girna kuni nǝi.
Maryamu Ɓwa Magdala andǝ Maryamu nggea Yisǝfu sǝn ban mǝnana à ci kam ngga.
Lang Sabbat,
pwari usǝlǝo kutina ka,
Maryamu Ɓwa Magdala,
andǝ Maryamu nggea Jemis,
andǝ Salomi,
à kúr muku ɓǝlanggun mǝɓoarne ace mǝnana à nǝ̀ ká à nǝ̀ hasǝi lú Yesu ka.
Nǝ dǝmbari ɗiɗyal a pwari Ladi,
pwari nǝ̀ eau ani ka,
à bwalǝna njargula aban ká a ɓembe.
Pǝlǝa à kǝ ɗiki rǝarǝia ama,
“Yana nǝ̀ gǝsha sǝm tali mǝnana a girna kun ɓembe nǝi ka?”
Lang à nǝ̀ loasǝ mǝsǝia ka,
kara à sǝn nggea tali mǝgule man ngga à gǝshini.
À nǝ̀ kutio a ɓembe ka,
à sǝn ɓe lagga nǝ daura mǝpwasǝe dumǝna ata bu-mǝli.
Ɓangciu pakkia wia.
Pǝlǝa nea wia ama,
“Wu kǝa ɓang ɗang.
Wu nda ban sǝnban Yesu Ɓwa Nazarat,
mǝnana à gballì ka.
Longŋǝna!
Pa kani ɗang.
Wu sǝn ban mǝnana à nongsǝi kam ngga.
Ado ka wu kyane wu kya ne alaggana male andǝ Bitǝrus ama nda nǝ̀ aka wun dǝmbǝa ká a bu-nzali Galili.
Akano ka wu nǝ̀ ngga sǝni,
kǝla mǝnana na wun ngga.”